**Kronik af**

§ 1. Folkeskolen skal i samarbejde med forældrene give eleverne kundskaber og færdigheder, der: forbereder dem til videre uddannelse og giver dem lyst til at lære mere, gør dem fortrolige med dansk kultur og historie, giver dem forståelse for andre lande og kulturer, bidrager til deres forståelse for menneskets samspil med naturen og fremmer den enkelte elevs alsidige udvikling.

Stk. 2. Folkeskolen skal udvikle arbejdsmetoder og skabe rammer for oplevelse, fordybelse og virkelyst, så eleverne udvikler erkendelse og fantasi og får tillid til egne muligheder og baggrund for at tage stilling og handle.

Stk. 3. Folkeskolen skal forberede eleverne til deltagelse, medansvar, rettigheder og pligter i et samfund med frihed og folkestyre. Skolens virke skal derfor være præget af åndsfrihed, ligeværd og demokrati.

**Alexander Von Oettingen, prorektor UC Syd**

**Torben Hagedorn, formand Aabenraa Lærerkreds**

**Merete Gissel, formand for Aabenraa Skolelederforening**

**Kirsten Sønderby, Provst Aabenraa provsti**

**Lars Svenson, Skolechef Aabenraa Kommune**

**Formålsstyret undervisning**

I Folkeskolen nr. 16 fortæller lærer Mette Frederiksen begejstret om hendes møde med lærere der alle har gjort en forskel for hendes skolegang og videre liv. Lærere der alle var ”Fyrtårne”, der viste eleverne andet og mere end kun læringsmål og undervisningseffekt. Lærere der i stedet viste ”undere” og skabte andet og mere end kun kvantificerbare resultater. I samme artikel råbes til kamp for, at vi sammen definerer et alternativ til ”den dominerende læringsmålsdiskurs” et alternativ som passende præsenteres som ”formålsstyret undervisning”.

Lærerforeningen i Aabenraa kommune har sammen med andre af folkeskolens interessenter i foråret taget initiativ til at skabe et fælles dannelsesprojekt i kommunen, hvor der, med et afsæt i folkeskolens formålsparagraf både central og lokalt, skal drøftes, hvordan man udvikler ”den gode skole” i Aabenraa.

**Den Gode Skole – hvorfor overhovedet arbejde med det?**

Folkeskolen er under stor forandring og udvikling. Nye formelle strukturer, regler og politiske krav skal implementeres samtidig med at en række pædagogiske krav om faglighed, læringsmålstyret undervisning, inklusion, kompetencer og evidensbasering skal omsættes.

Disse forventninger går ikke altid op i en højere enhed, men sætter folkeskolerne i et krydspres mellem på den ene side eksterne forventninger og rammefaktorer og på den anden side udviklingen af en god skole.

Der findes ikke nemme løsninger og handlinger for at håndtere og navigere i disse forventninger og rammer. Derfor er det vigtigt, at skolerne holder diskussionen og samtalen om skolekvalitet åben med henblik på at se muligheder og dilemmaer i skolens samlede virksomhed.

**Den danske teolog K.E. Løgstrup skrev at ”skolen er en uoverkommelig opgave”. Dermed mente han, at folkeskolen ikke bare er noget man kommer over og som kan fikses én gang for alle. Folkeskolen er folkets skole og derfor også en opgave til mange aktører; forældre, politikere, ledere, lærere, forvaltninger etc. Men også andre institutioner i samfundet som kulturen, kirken, videnskaben og uddannelsesverden. Mange har en legitim ret, men også pligt til at tage ansvar for folkeskolen, fordi den er en væsentlig del af vores historie, demokrati og velfærdssamfund. I den forbindelse er det meget præcist beskrevet af Løgstrup, at skolen ikke ”bare” er noget der kommer af sig selv, men at det kræver at mange aktører spiller sammen om dens udvikling. Men Løgstrup er fortid og kan ikke svare på, hvad skolen skal i dag. Det må vi selv – alle os der står med ansvaret.**

**Folkeskolen nu og i fremtiden**

På den ene side ved vi godt hvad folkeskolen er – det er så fornemt udtrykt i formålsparagraffen – på den anden side er udfordringerne og kravene store og det kan gøre det svært at beskrive skolens egentlige formål. Det har i perioden efter vedtagelsen af den nye skolereform ført til forskellige og ofte ufrugtbare kampe, hvor man parterne har beskyldt hinanden for ikke at tage folkeskolen alvorligt. Den ene side ser reformens målkrav som udtryk for konkurrencestatens ”klamme hånd” og den anden side mener, at man svigter eleverne, hvis man kun vil tale om dannelse og idealer og ikke fokusere på den enkelte elevs læringsfremskridt.

At folkeskolen både har et *formål* som handler om at danne elever til en fælles tilværelse og samtidig en *funktion* i at forberede eleverne til at indgå i samfundets og arbejdsstyrken er en kendt sag. Folkeskolen har både et formål, der rækker ud over det konkrete og giver skolen en normativ ramme og den har en konkret funktion i samfundet.

Den gode skole er begge ting både formål og funktion og kunsten i at holde skole, er kunsten at forbinde disse to grundlæggende fænomener. Det er så let at lade den ene bestemme over den anden. Gøre formålet til det afgørende og vigtigste for skolen og drømme sig til uvirkelige dannelsesidealer fjern fra realiteterne og som ingen kan indfri. Eller kun tale om funktionen og systemet og hvor dokumentation og effektivitet er i højsæde, men hvor ingen mere stiller spørgsmålstegn ved om alt virkeligt kan og skal måles?

Formål og funktion er ikke modsætninger, men går heller ikke op i en uproblematisk harmoni. At holde skole er ikke harmoni og overkommelighed. Tværtimod står formål og funktion i et dilemma-fyldt forhold til hinanden. Den ”gode skole” er ikke den skole hvor spændinger, modsætninger eller konflikter er fraværende, men det er det sted, hvor uenighed mellem skolens formål og skolens funktion kan få lov til at blive diskuteret, udfordret og problematiseres. En levende og respektfyldt diskussion mellem ledere, lærer, forældre og forvaltningen om fremtidens gode skole. Det kræver helt konkret, at man har modet til at tale sammen om, hvad det optager den enkelte, men også modet til at anerkende, at den anden position også har et legitimt syn på det at holde skole.

**Reformen i Aabenraa**

I arbejdet med den nye skolereform er mange medarbejdere blevet udfordret af et øget fokus på elevernes resultater samt potentiel rangering og sammenligning på tværs af skolerne. Udfordringen har ofte været, at man ikke kan måle alt, og at mange af de ting som er værdifulde, og som har betydning for skolen og undervisning falder uden for det, man gerne vil måle.

Vi bliver som professionelle nødt til at være nysgerrige på, om vores elever lærer det, de skal og om vi lever op til de nationale krav, der fra politisk hold bliver stillet. Ved at tage ansvar for processen har vi i Aabenraa kommune valgt at arbejde med fokus på udvikling og ikke resultater. De nationale test indeholder jo ikke svarene – de danner baggrund for at blive nysgerrige og stille spørgsmål og blive klogere.

Lidt simplificeret, mener vi, at hovedopgaven på Aabenraa Kommunes skoler er at: **”Alle børn skal blive dygtigere til at læse, skrive og regne samt blive gladere for at gå i skole”**.

**Den Gode Skole i Aabenraa Kommune**

Når det så er slået fast, er vi også bevidste om at vigtige sammenhænge og kulturelle forståelser om, hvad der er en god skole i fremtiden ikke bare kan måles og vejes og ikke bare er et udtryk for data og synlig læring. Faglige kompetencer til at læse, regne og skrive er ikke hele skolens formål –

langt fra, som formålsparagraffen også helt klart understreger. Folkeskolen har historisk og aktuelt en langt bredere betydning i børns dannelses og uddannelsesvej og i hele samfundets udvikling. Hvis denne bredere dannelsesopgave skal lykkes, er det vigtigt at alle centrale aktører finder sammen for at være fælles om at definere, hvad den gode skole er – både lokalt og nationalt.

Derfor vil vi i Aabenraa-kommune under overskriften ”Den Gode Skole” sætte et fælles projekt i gang. Et projekt som tager udgangspunkt i en fælles motivation blandt de faglige organisationer, skoleledere, provstiet og skoleforvaltningen - et projekt der skal involvere alle skolens aktører. Spørgsmålet om ”hvad den gode skole er” besvares som nævnt ikke bare en gang for alle, men er en løbende proces og udvikling, hvor mange stemmer er vigtige at få hørt. De faglige organisationer har ét syn på den gode skole, forældrene et andet, politikerne et tredje og eleverne helt sikkert et fjerde.

I denne forskellighed ligger også et fælles ansvar og en fælles forståelse for, at hvis skolen skal lykkedes må ”koret af stemmer” finde takten, tilliden, glæden og modet til at ville gå fælles og nye alternative veje.

Formålet med ”Den Gode Skole” er således at initiere og fastholde en kvalitetsudviklingsproces for skolerne i Aabenraa Kommune med henblik på at styrke skolernes brede dannelse- og uddannelsesopdrag men med et evigt fokus på folkeskolens formålsparagraf.

Det skal:

* Styrke medarbejdernes og ledernes refleksioner omkring skolens almene dannelsesopgave.
* Skabe en fælles forståelse for skolens dannelsesopdrag.
* Påvirke og udvikle den offentlige skolepolitiske og almen pædagogiske diskurs i Aabenraa Kommune.
* Udvikle netværk og stimulere samtalen mellem medarbejdere, ledere og skolerne imellem.

Processen sættes i gang med konference, hvor inviterede foredragsholdere med udgangspunkt i folkeskolens formålsparagraf giver deres bud på, hvad den gode skole er. Det skal være en inspiration for alle, der er fælles om den gode skole i Aabenraa.

Projektet skal sætte meningsfulde processer i gang ude på den enkelte skole. Der skal være aktiviteter og involvering af alle, bestyrelser, forældre, lærere og elever.

Ved at inddrage Folkekirken og Folkeoplysningen, får vi også bygget den naturlige bro til det fælles folkelige og det kulturhistoriske perspektiv.

Vi har alle ambitioner om at skabe en god skole og give eleverne redskaber og oplevelser, som kan medvirke til at eleverne lykkes med deres liv. Vi har som medarbejdere, ledere, forvaltning og eksterne aktører et stort ansvar for at eleverne bliver klædt på til de udfordringer, de møder i fremtiden.

**Konference den 18. januar, kl. 16-19**

Med udgangspunkt i folkeskolens formålsparagraf giver disse personer deres bud på den gode skole:

Marianne Jelved, Medlem af Folketinget og uddannelsesordfører for de Radikale Venstre.

Peter Skov-Jakobsen, Biskop i Københavns stift.

Anders Bondo Christensen, Formand for Danmarks Lærerforening.

Mette With Hagensen, Formand for Skole og Forældre.

Claus Hjortdal, Formand for Skolelederforeningen.

Alexander von Oettingen, Prorektor ved UC Syd.

Efterfulgt af en paneldebat